Henrik Dam Kristensen (S), 2004-03-30:
EU-topmødet den 25. og 26. marts var på mange måder et klart signal om Europas fremtid.
For Socialdemokratiet har det været en afgørende vision, at udvidelsen lykkes.
Fra den 1. maj er vi 25 lande i samarbejdet og 450 millioner borgere.
Europas mange konflikter har vi lagt bag os.
For første gang i historien har vi reel mulighed for at skabe fred, demokrati og velstand i vores del af verden.
EU er og skal være et samarbejde, der er båret af viljen til i fællesskab at løse de problemer, som det enkelte land ikke er i stand til at løse selv.
Det gælder, hvad enten det er et stort land som Tyskland, et lille land som Malta eller et veludviklet land som Danmark.
Vi ved godt, at i en globaliseret verden går det stærkt, og der løses problemerne kun i et forpligtende fællesskab.
EU er et politisk projekt.
Derfor er det selvfølgelig også afgørende, hvilke politiske initiativer der tages.
Miljøpolitikken kommer ikke af sig selv.
Danmark har haft en høj profil i både miljø-, landbrugs- og indre markedsministerrådene.
EU's landbrugsordninger er med rette blevet skarpt kritiseret.
Jeg forstår nu efter Venstres EU-landsmøde, at partiet ikke længere vil være med til at ændre de urimelige landbrugsordninger, som vi ved koster skatteyderne mange penge, er bureaukratiske for den enkelte landmand og skadelige for de fattigste lande.
Ligesom dansk politik ofte går op i tal, statistikker og paragraffer, så sker ofte det samme med EU-politikken.
Jeg synes, det er vigtigt, at vi fastholder, at EU er et politisk projekt, og at det er de politiske holdninger, der afgør, i hvilken retning EU bevæger sig.
De mange forfærdelige angreb, vi senest har set i Madrid, minder os om, at kun hvis vi samarbejder, har vi en mulighed for at imødegå terrorisme.
Det er godt, at EU enes om et forstærket samarbejde.
Det er et område, hvor man ikke kan sige en gang for alle, at nu er vi færdige; det må være en løbende proces, hvor man hele tiden må være parat til at agere.
Men det er også et område, hvor der er en balancegang imellem effektiv bekæmpelse af terrorisme, uden at borgerrettigheder undertrykkes.
Lissabonprocessen er afgørende, for det er her, at EU skal bevise viljen til at fremtidssikre arbejdsmarkedet, sikre, at vi også i fremtiden har en række indsatser, der betyder, at vi kan skabe nye og spændende job i Europa.
Det glædeligste på topmødet var selvfølgelig, at reformen af samarbejdet igen kom på bordet.
Vi må tro på, at inden sommer får vi taget en beslutning om EU's fremtid.
Den nye forfatningstraktat er der brug for, hvor nu 25 lande skal kunne fungere i et ordentligt og effektivt samarbejde.
Anklagerne om lukkethed og manglende gennemskuelighed er der selvfølgelig taget højde for, så man fremtidssikrer åbenhed og demokrati.
Her står bæredygtighed centralt sammen frihed, demokrati, ligestilling, retsstat og respekt for menneskerettigheder.
Vi er glade for, at det slås fast, at vi vil bekæmpe social udstødelse og have et højt niveau for beskyttelse og forbedring af miljøkvaliteten.
Med kompetencekataloget får vi fastlagt, hvem der gør hvad og hvornår.
Der bliver væsentlig flere flertalsafgørelser.
Det er også nødvendigt, hvis vi skal kunne træffe beslutninger i et udvidet samarbejde med 25 lande.
Jeg synes, det har været en flot og en åben proces med udkast til en forfatningstraktat.
Det er ikke sket bag lukkede døre.
Der har været ret meget diskussion om forfatningstraktaten, men det glædelige er i realiteten, at langt det meste af det går igennem, som det står.
Det er vi som sagt godt tilfredse med.
Der har været diskussion på et par områder.
I første omgang faldt forslaget på stemmereglerne.
Som det er i dag, er det næsten umuligt at gennemskue, hvad der sker, når ministrene stemmer.
Socialdemokratiet er enig i forslaget om dobbelt flertal, altså at et flertal af både lande og borgere skal stå bag et forslag. Debatten handler i øjeblikket om procenter.
Procenter er selvfølgelig vigtige.
Men det må vi diskutere.
Antallet af kommissærer er et andet område, hvor der er diskussion.
Danmark bør arbejde hårdt og med fuld kraft for, at hvert land får en kommissær.
Hvis det ikke bliver resultatet, må det selvfølgelig være klart, at der skal være lige rotation, hvor alle lande indgår på lige fod.
Socialdemokratiet vil gøre, hvad vi kan, for at EU hurtigst muligt får en aftale om, hvordan vi skal samarbejde i fremtiden.
Her og nu er det den vigtigste opgave, for uden en ny forfatning er vi ikke i stand til at samarbejde på en god og en effektiv måde, og det er faktisk det, der er brug for, hvis vi skal kunne løse de problemer, som borgerne med rette forventer af det europæiske samarbejde.